CELEX: 32019D1205
Language: el
Date: 2019-07-12 00:00:00
Title: Εκτελεστική απόφαση (ΕΕ) 2019/1205 της Επιτροπής, της 12ης Ιουλίου 2019, σχετικά με την έγκριση παρέκκλισης την οποία ζήτησε το Βέλγιο για την περιφέρεια της Φλάνδρας κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης [κοινοποιηθείσα υπό τον αριθμό C(2019) 5180]

16.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 190/1
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1205 ΤΗΣ ΕΠΙΤΡΟΠΗΣ
         της 12ης Ιουλίου 2019
         σχετικά με την έγκριση παρέκκλισης την οποία ζήτησε το Βέλγιο για την περιφέρεια της Φλάνδρας κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης
         
            
               [κοινοποιηθείσα υπό τον αριθμό C(2019) 5180]
            
         
         (Τα κείμενα στην ολλανδική και τη γαλλική γλώσσα είναι τα μόνα αυθεντικά)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορύπανση γεωργικής προέλευσης (1), και ιδίως το παράρτημα III σημείο 2 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Με την εκτελεστική απόφαση (ΕΕ) 2015/1499 της Επιτροπής (2) χορηγήθηκε στο Βέλγιο η παρέκκλιση να επιτρέπει στην περιφέρεια της Φλάνδρας, υπό ορισμένες προϋποθέσεις, τη διασπορά έως 250 kg αζώτου ζωικής κοπριάς ανά εκτάριο ετησίως σε αγροτεμάχια καλλιεργούμενα με χόρτο και με αραβόσιτο με επίσπορη καλλιέργεια χόρτου, με κομμένο χόρτο ακολουθούμενο από αραβόσιτο και με θερισμένη σίκαλη ακολουθούμενη από αραβόσιτο και έως 200 kg αζώτου ζωικής κοπριάς ανά εκτάριο ετησίως σε αγροτεμάχια καλλιεργούμενα με χειμερινό σίτο και τριτικάλ ακολουθούμενο από δευτερεύουσα καλλιέργεια, και με ζαχαρότευτλα ή κτηνοτροφικά τεύτλα.
                  
               
                     (2)
                  
                  
                     Η ισχύς της παρέκκλισης που εγκρίθηκε με την εκτελεστική απόφαση (ΕΕ) 2015/1499 και αφορούσε περίπου 2 870 γεωργούς και 94 280 εκτάρια γης έληξε στις 31 Δεκεμβρίου 2018.
                  
               
                     (3)
                  
                  
                     Στις 21 Δεκεμβρίου 2018, το Βέλγιο υπέβαλε στην Επιτροπή αίτηση νέας παρέκκλισης για την περιφέρεια της Φλάνδρας, βάσει του παραρτήματος III σημείο 2 τρίτο εδάφιο της οδηγίας 91/676/ΕΟΚ.
                  
               
                     (4)
                  
                  
                     Η αιτούμενη παρέκκλιση αφορά την πρόθεση του Βελγίου να επιτρέψει στη Φλάνδρα, σε συγκεκριμένες γεωργικές εκμεταλλεύσεις, τη διασπορά έως 250 kg αζώτου κοπριάς ζώων βοσκής και επεξεργασμένης κοπριάς ανά εκτάριο ετησίως σε αγροτεμάχια με καλλιέργειες χόρτου, χόρτου αναμεμειγμένου με τριφύλλι και αραβοσίτου με επίσπορη καλλιέργεια χόρτου και κομμένου χόρτου ή θερισμένης σίκαλης ακολουθούμενες από αραβόσιτο και έως 200 kg αζώτου ζωικής κοπριάς και επεξεργασμένης κοπριάς ανά εκτάριο ετησίως σε αγροτεμάχια με καλλιέργειες χειμερινού σίτου ή τριτικάλ, ακολουθούμενες από δευτερεύουσες (ενδιάμεσες) καλλιέργειες, και τεύτλων.
                  
               
                     (5)
                  
                  
                     Οι πληροφορίες που υπέβαλε το Βέλγιο στο πλαίσιο της παρέκκλισης που χορηγήθηκε με την εκτελεστική απόφαση (ΕΕ) 2015/1499 αναφέρουν ότι η παρέκκλιση δεν οδήγησε σε επιδείνωση της ποιότητας των υδάτων. Η έκθεση της Επιτροπής προς το Συμβούλιο και το Ευρωπαϊκό Κοινοβούλιο για την εφαρμογή της οδηγίας 91/676/ΕΟΚ για την περίοδο 2012 έως 2015 (3) δείχνει ότι στην περιφέρεια της Φλάνδρας περίπου στο 81 % των σταθμών παρακολούθησης των υπόγειων υδάτων η μέση συγκέντρωση νιτρικών είναι χαμηλότερη από 50 mg/l, ενώ στο 63 % των σταθμών παρακολούθησης η μέση συγκέντρωση νιτρικών είναι χαμηλότερη από 25 mg/l. Τα στοιχεία από την παρακολούθηση κατέδειξαν πτωτική τάση όσον αφορά τις συγκεντρώσεις νιτρικών σε σύγκριση με την προηγούμενη περίοδο αναφοράς (2008 έως 2011). Για τα επιφανειακά ύδατα, το 95 % των σταθμών παρακολούθησης ανέφεραν μέση συγκέντρωση νιτρικών χαμηλότερη από 50 mg/l, ενώ το 75 % των σταθμών παρακολούθησης ανέφεραν μέση συγκέντρωση νιτρικών χαμηλότερη από 25 mg/l. Η πλειονότητα των σταθμών παρακολούθησης για τα επιφανειακά ύδατα κατέδειξε πτωτική τάση όσον αφορά τις συγκεντρώσεις νιτρικών. Κατά την περίοδο αναφοράς από το 2012 έως το 2015, περίπου το 76 % των ποταμών χαρακτηρίστηκαν ως ευτροφικοί ή υπερευτροφικοί, παρομοίως με την προηγούμενη περίοδο αναφοράς (2008 έως 2011).
                  
               
                     (6)
                  
                  
                     Πιο πρόσφατα στοιχεία που υπέβαλε το Βέλγιο για την περιφέρεια της Φλάνδρας καταδεικνύουν ότι η ποιότητα των υπόγειων και των επιφανειακών υδάτων στη Φλάνδρα, όσον αφορά τη νιτρορύπανση, δεν έχει βελτιωθεί από το 2015.
                  
               
                     (7)
                  
                  
                     Η Φλάνδρα σκοπεύει να επιτύχει τους ακόλουθους στόχους για την ποιότητα των υδάτων όσον αφορά το πρόγραμμα δράσης για την περίοδο 2019-2022 για όλες τις λεκάνες απορροής. Για τα επιφανειακά ύδατα, μείωση της μέσης απόστασης-στόχου κατά 4 mg νιτρικών ιόντων ανά λίτρο με μέση συγκέντρωση υψηλότερη από την απόσταση-στόχο των 20 mg νιτρικών ανά λίτρο· για τα υπόγεια ύδατα μικρού βάθους που παρουσιάζουν βραδύτερο ρυθμό ανάκτησης, πρέπει να επιτευχθεί συνολική πτωτική τάση τουλάχιστον 3 mg νιτρικών ιόντων ανά λίτρο σε όλες τις λεκάνες απορροής με μέση συγκέντρωση άνω των 50 mg νιτρικών ανά λίτρο ή μεταξύ 40 και 50 mg νιτρικών ανά λίτρο με αυξητική τάση.
                  
               
                     (8)
                  
                  
                     Για να επιτύχει τους στόχους αυτούς, η Φλάνδρα κατάρτισε ενισχυμένο πρόγραμμα δράσης για την περίοδο 2019 έως 2022. Προβλέπεται επανεξέταση του χαρακτηρισμού των ειδών περιοχών όπου προβλέπονται ενισχυμένα μέτρα για το τέλος του 2020 με βάση τα αποτελέσματα παρακολούθησης της ποιότητας των επιφανειακών υδάτων κατά τους χειμώνες των ετών 2018-2019 και 2019-2020 και της ποιότητας των υπόγειων υδάτων κατά τα έτη 2018 και 2019. Η νομοθεσία για τη μεταφορά της οδηγίας 91/676/ΕΟΚ στην περιφέρεια της Φλάνδρας, ήτοι το «Διάταγμα για την προστασία των υδάτων από τη νιτρορύπανση γεωργικής προέλευσης» (4) (εφεξής διάταγμα για τη λίπανση με κοπριά) τροποποιήθηκε σύμφωνα με το πρόγραμμα δράσης της περιόδου 2019 – 2022 στις 24 Μαΐου 2019 και εφαρμόζεται σε συνδυασμό με την παρούσα απόφαση.
                  
               
                     (9)
                  
                  
                     Το διάταγμα για τη λίπανση με κοπριά εφαρμόζεται στο σύνολο του εδάφους της περιφέρειας της Φλάνδρας.
                  
               
                     (10)
                  
                  
                     Το διάταγμα για τη λίπανση με κοπριά επιβάλλει περιορισμούς για τη διασπορά τόσο του αζώτου όσο και του φωσφόρου.
                  
               
                     (11)
                  
                  
                     Τα στερεά κλάσματα που προκύπτουν από την επεξεργασία της κοπριάς θα πρέπει να παραδίδονται σε εγκεκριμένες εγκαταστάσεις ανακύκλωσης, με σκοπό τη μείωση της δυσοσμίας και άλλων εκπομπών, τη βελτίωση των αγρονομικών και των σχετικών με την υγιεινή ιδιοτήτων, τη διευκόλυνση των χειρισμών, καθώς και τη βελτίωση της ανάκτησης του αζώτου και του φωσφόρου.
                  
               
                     (12)
                  
                  
                     Από τα δικαιολογητικά που υπέβαλε το Βέλγιο σχετικά με την περιφέρεια της Φλάνδρας προκύπτει ότι οι προτεινόμενες ποσότητες των 250 και 200 kg αζώτου ζωικής κοπριάς ανά εκτάριο ετησίως αιτιολογούνται με αντικειμενικά κριτήρια, όπως η παρατεταμένη καλλιεργητική περίοδος και οι καλλιέργειες με μεγάλες ανάγκες αζώτου.
                  
               
                     (13)
                  
                  
                     Τα τελευταία στοιχεία που υπέβαλε το Βέλγιο για τη Φλάνδρα για την περίοδο 2015-2017 δείχνουν μείωση του αριθμού των χοίρων κατά 4,7 %. Ο αριθμός των πουλερικών αυξήθηκε κατά 14,3 % μεταξύ του 2014 και του 2017. Ο αριθμός των βοοειδών παρέμεινε σταθερός. Για να αποφευχθεί το ενδεχόμενο εντατικοποίησης της κτηνοτροφίας από την εφαρμογή της αιτούμενης παρέκκλισης, οι αρμόδιες αρχές θα περιορίσουν τον αριθμό των εκτρεφόμενων ζώων σε κάθε εκμετάλλευση (δικαιώματα εκπομπής θρεπτικών στοιχείων) της περιφέρειας της Φλάνδρας, σύμφωνα με τις διατάξεις του διατάγματος για τη λίπανση με κοπριά.
                  
               
                     (14)
                  
                  
                     Τα στοιχεία που υπέβαλε το Βέλγιο για την περιφέρεια της Φλάνδρας για την περίοδο 2012 - 2015 κατέδειξαν μείωση κατά 4,9 % στη χρήση αζώτου από ζωική κοπριά κατά την περίοδο 2012 - 2014 σε σύγκριση με την περίοδο 2004 - 2007. Τα πλέον πρόσφατα αριθμητικά στοιχεία για τα έτη 2015, 2016 και 2017 δείχνουν περαιτέρω μείωση της χρήσης αζώτου από ζωική κοπριά κατά 4,0 % μεταξύ του 2014 και του 2017, με την ποσότητα να φτάνει τους 90,6 χιλιάδες τόνους το 2017. Κατά την περίοδο αναφοράς 2012 έως 2015, η χρήση ανόργανου αζώτου ήταν παρόμοια με την περίοδο 2008-2007. Σύμφωνα με τα τελευταία διαθέσιμα στοιχεία για το 2015, 2016 και 2017, το ανόργανο άζωτο αυξήθηκε σε 48,6 χιλιάδες τόνους το 2017, μια αύξηση της τάξης του 21 % σε σχέση με το 2014.
                  
               
                     (15)
                  
                  
                     Σε αγροτεμάχια με εδάφη χαμηλής διαθεσιμότητας φωσφόρου (κατηγορία I) και εδάφη εντός της στοχευόμενης ζώνης (κατηγορία ΙΙ), ενδέχεται να υπάρχει ανάγκη εφαρμογής πρόσθετου φωσφορικού άλατος από χημικά λιπάσματα. Τα εν λόγω λιπάσματα δεν θα πρέπει να χρησιμοποιούνται σε αγροτεμάχια με μέτρια διαθεσιμότητα φωσφόρου (κατηγορία III) και σε εδάφη με υψηλή διαθεσιμότητα φωσφόρου (κατηγορία IV).
                  
               
                     (16)
                  
                  
                     Η Φλάνδρα διαθέτει πυκνό δίκτυο σταθμών παρακολούθησης της ποιότητας των υδάτων. Το εν λόγω δίκτυο μπορεί να χρησιμοποιηθεί εναλλακτικά προς το υφιστάμενο δίκτυο παρακολούθησης παρεκκλίσεων και θα πρέπει να επιτρέπει την παρακολούθηση των επιδόσεων των εκμεταλλεύσεων στις οποίες έχει χορηγηθεί άδεια σύμφωνα με την παρέκκλιση που ζήτησε το Βέλγιο σε σύγκριση με εκμεταλλεύσεις που δεν επωφελούνται από την εν λόγω άδεια, καθώς και να παρακολουθεί την επίτευξη των στόχων της οδηγίας 91/676/ΕΟΚ. Θα πρέπει να διεξαχθεί περαιτέρω έρευνα για την καλύτερη κατανόηση της σύνδεσης μεταξύ των απωλειών νιτρικών σε επίπεδο αγροτεμαχίου και της συγκέντρωσης νιτρικών στα επιφανειακά και υπόγεια ύδατα στο επίπεδο (υπο)λεκάνης απορροής, προκειμένου να βαθμονομηθεί και να επικυρωθεί το μοντέλο εκπομπών θρεπτικών ουσιών.
                  
               
                     (17)
                  
                  
                     Μετά την εξέταση της αίτησης, κρίνεται ότι οι προτεινόμενες ποσότητες των 250 και 200 kg αντιστοίχως ανά εκτάριο ετησίως αζώτου κοπριάς ζώων βοσκής και επεξεργασμένης κοπριάς δεν θα διακυβεύσουν την επίτευξη των στόχων της οδηγίας 91/676/ΕΟΚ, εφόσον τηρηθούν ορισμένοι αυστηροί όροι επιπλέον των ενισχυμένων μέτρων που έχουν ληφθεί στο πλαίσιο του προγράμματος δράσης της περιόδου 2019 έως 2022.
                  
               
                     (18)
                  
                  
                     Η οδηγία 2007/2/ΕΚ του Ευρωπαϊκού Κοινοβουλίου και του Συμβουλίου (5) καθορίζει γενικούς κανόνες που αποσκοπούν στη δημιουργία της υποδομής χωρικών πληροφοριών στην Ένωση, για τους σκοπούς των περιβαλλοντικών πολιτικών της Ένωσης και των πολιτικών ή δραστηριοτήτων που ενδέχεται να έχουν αντίκτυπο στο περιβάλλον. Κατά περίπτωση, οι χωρικές πληροφορίες που συλλέγονται στο πλαίσιο της παρούσας απόφασης θα πρέπει να συνάδουν με τις διατάξεις που καθορίζονται στην εν λόγω οδηγία. Προκειμένου να μειωθεί ο διοικητικός φόρτος και να ενισχυθεί η συνοχή των δεδομένων, το Βέλγιο, κατά τη συλλογή των αναγκαίων στοιχείων στα πλαίσια της παρούσας απόφασης, θα πρέπει, όπου ενδείκνυται, να χρησιμοποιεί τις πληροφορίες που συλλέγονται στο πλαίσιο του ολοκληρωμένου συστήματος διαχείρισης και ελέγχου το οποίο θεσπίστηκε σύμφωνα με το κεφάλαιο II του τίτλου V του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (6).
                  
               
                     (19)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορύπανση, η οποία συστάθηκε δυνάμει του άρθρου 9 της οδηγίας 91/676/ΕΟΚ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Παρέκκλιση
            Εγκρίνεται, υπό τους όρους που προβλέπονται στα άρθρα 4 έως 12 της εν λόγω απόφασης, η παρέκκλιση την οποία ζήτησε το Βέλγιο, εξ ονόματος της περιφέρειας της Φλάνδρας, με στόχο να επιτραπεί η διασπορά μεγαλύτερης ποσότητας αζώτου από ζωική κοπριά σε σχέση με εκείνη που προβλέπεται στο παράρτημα III σημείο 2 δεύτερο εδάφιο πρώτη πρόταση της οδηγίας 91/676/ΕΟΚ.
         
         
            Άρθρο 2
            Πεδίο εφαρμογής
            Η παρέκκλιση που χορηγείται σύμφωνα με το άρθρο 1 εφαρμόζεται σε συγκεκριμένα αγροτεμάχια μιας εκμετάλλευσης όπου καλλιεργούνται καλλιέργειες με μεγάλες ανάγκες αζώτου και παρατεταμένες καλλιεργητικές περιόδους και για τις οποίες έχει χορηγηθεί άδεια σύμφωνα με τα άρθρα 4 έως 7.
         
         
            Άρθρο 3
            Ορισμοί
            Για τους σκοπούς της παρούσας απόφασης ισχύουν οι ακόλουθοι ορισμοί:
            
                        α)
                     
                     
                        «εκμεταλλεύσεις»: αγροκτήματα με ή χωρίς κτηνοτροφική δραστηριότητα·
                     
                  
                        β)
                     
                     
                        «αγροτεμάχιο»: μεμονωμένος αγρός ή ομάδα αγρών, ομοιογενής ως προς την καλλιέργεια, τον τύπο του εδάφους και τις πρακτικές λίπανσης·
                     
                  
                        γ)
                     
                     
                        «λειμώνες»: οι μόνιμοι ή προσωρινοί βοσκότοποι (κατά γενικό κανόνα, οι προσωρινοί παραμένουν για χρονικό διάστημα μικρότερο των τεσσάρων ετών)·
                     
                  
                        δ)
                     
                     
                        «καλλιέργειες με μεγάλες ανάγκες αζώτου και παρατεταμένες καλλιεργητικές περιόδους» μπορεί να σημαίνει οποιοδήποτε από τα ακόλουθα:
                        
                                    i)
                                 
                                 
                                    βοσκότοποι·
                                 
                              
                                    ii)
                                 
                                 
                                    βοσκότοποι που περιέχουν λιγότερο από 50 % τριφύλλι·
                                 
                              
                                    iii)
                                 
                                 
                                    αραβόσιτος στον οποίο, πριν ή μετά τη συγκομιδή, σπέρνεται χόρτο που έχει θεριστεί και απομακρυνθεί από τον αγρό ως δευτερεύουσα καλλιέργεια·
                                 
                              
                                    iv)
                                 
                                 
                                    κομμένο χόρτο ή θερισμένη σίκαλη με ακόλουθη καλλιέργεια αραβοσίτου·
                                 
                              
                                    v)
                                 
                                 
                                    χειμερινός σίτος ή τριτικάλ, ακολουθούμενος από δευτερεύουσες (ενδιάμεσες) καλλιέργειες·
                                 
                              
                                    vi)
                                 
                                 
                                    ζαχαρότευτλα ή κτηνοτροφικά τεύτλα·
                                 
                              
                  
                        ε)
                     
                     
                        «ζώα ελεύθερης βοσκής»: βοοειδή (εξαιρουμένων των μόσχων κρεατοπαραγωγής), αιγοπρόβατα και άλογα·
                     
                  
                        στ)
                     
                     
                        «επεξεργασία κοπριάς»: διαχωρισμός της κοπριάς σε δύο κλάσματα, ένα στερεό και ένα υγρό, με σκοπό τη βελτίωση της διασποράς στο έδαφος, καθώς και της ανάκτησης αζώτου και φωσφόρου·
                     
                  
                        ζ)
                     
                     
                        «επεξεργασμένη κοπριά»: το υγρό κλάσμα που προκύπτει από την επεξεργασία της κοπριάς·
                     
                  
                        η)
                     
                     
                        «λύματα χαμηλής περιεκτικότητας σε άζωτο και φωσφορικά»: επεξεργασμένη κοπριά με μέγιστη περιεκτικότητα σε άζωτο 1 kg ανά τόνο λυμάτων και μέγιστη περιεκτικότητα σε φωσφόρο 1 kg ανά τόνο λυμάτων·
                     
                  
                        θ)
                     
                     
                        «εδαφική κατατομή»: το στρώμα εδάφους κάτω από την επιφάνειά του μέχρι βάθους 0,90 μέτρων, εκτός εάν το μέσο βάθος της ανώτερης στάθμης του υδροφόρου ορίζοντα είναι μικρότερο· στην τελευταία περίπτωση η κατατομή λαμβάνεται μέχρι το μέσο βάθος της ανώτερης στάθμης του υδροφόρου ορίζοντα.
                     
                  
                        ι)
                     
                     
                        «σχέδιο λίπανσης»: ο εκ των προτέρων υπολογισμός όσον αφορά την προβλεπόμενη χρήση και τη διαθεσιμότητα θρεπτικών στοιχείων·
                     
                  
                        ια)
                     
                     
                        «λογαριασμός λίπανσης»: το ισοζύγιο θρεπτικών στοιχείων με βάση την πραγματική χρήση και την πρόσληψη θρεπτικών στοιχείων·
                     
                  
         
            Άρθρο 4
            Ετήσια αίτηση και ανάληψη δέσμευσης
            
               1.   Οι γεωργοί που επιθυμούν να επωφεληθούν από παρέκκλιση δυνάμει της παρούσας απόφασης υποβάλλουν αίτηση στις αρμόδιες αρχές σε ετήσια βάση, το αργότερο έως τις 15 Φεβρουαρίου. Η ετήσια αίτηση για το έτος 2019 πρέπει να υποβληθεί το αργότερο έως τις 31 Ιουλίου.
            
            
               2.   Ταυτόχρονα με την υποβολή της ετήσιας αίτησης που αναφέρεται στην παράγραφο 1, οι γεωργοί δεσμεύονται εγγράφως να τηρήσουν τους όρους των άρθρων 6, 7 και 8.
            
         
         
            Άρθρο 5
            Χορήγηση αδειών
            Οι άδειες για την εφαρμογή υψηλότερης ποσότητας αζώτου από ζωική κοπριά χορηγούνται υπό τους όρους που προβλέπονται στα άρθρα 6, 7 και 8.
         
         
            Άρθρο 6
            Όροι σχετικά με την επεξεργασία της κοπριάς
            
               1.   Οι αρμόδιες αρχές εξασφαλίζουν ότι το στερεό κλάσμα που προκύπτει από την επεξεργασία της κοπριάς παραδίδεται σε εγκεκριμένες εγκαταστάσεις για ανακύκλωση.
               Οι εγκεκριμένες εγκαταστάσεις υποβάλλουν κάθε χρόνο στις αρμόδιες αρχές την ποσότητα κοπριάς που λαμβάνουν προς επεξεργασία, τον προορισμό του στερεού κλάσματος και της επεξεργασμένης κοπριάς, καθώς και την περιεκτικότητά τους σε άζωτο και φωσφόρο.
            
            
               2.   Οι επωφελούμενοι από την παρέκκλιση γεωργοί που προβαίνουν σε επεξεργασία κοπριάς υποβάλλουν ετησίως στις αρμόδιες αρχές στοιχεία σχετικά με την ποσότητα κοπριάς που προωθήθηκε για επεξεργασία, την ποσότητα της επεξεργασμένης κοπριάς που έλαβαν και την περιεκτικότητά τους σε άζωτο και φωσφόρο.
            
            
               3.   Οι αρμόδιες αρχές ορίζουν και επικαιροποιούν τις μεθόδους προσδιορισμού της σύνθεσης της επεξεργασμένης κοπριάς, των διακυμάνσεων της σύνθεσης αυτής και της αποδοτικότητας της επεξεργασίας για κάθε εκμετάλλευση για την οποία έχει εγκριθεί ατομική παρέκκλιση.
            
            
               4.   Οι αρμόδιες αρχές εξασφαλίζουν ότι η αμμωνία και οι άλλες εκπομπές από την επεξεργασία της κοπριάς συλλέγονται και υποβάλλονται σε κατεργασία, με σκοπό τη μείωση των περιβαλλοντικών επιπτώσεων και οχλήσεων από τις εγκαταστάσεις που προκαλούν υψηλότερα επίπεδα εκπομπών από την κατάσταση αναφοράς, δηλαδή την αποθήκευση και διασπορά μη επεξεργασμένης ζωικής κοπριάς.
            
            
               5.   Οι αρμόδιες αρχές εξασφαλίζουν ότι καταρτίζεται και επικαιροποιείται, σε τακτική βάση, μητρώο των εγκαταστάσεων των οποίων οι εκπομπές χρειάζονται κατεργασία.
            
         
         
            Άρθρο 7
            Όροι για τη διασπορά κοπριάς και άλλων λιπασμάτων
            
               1.   Με την επιφύλαξη των όρων των παραγράφων 2 έως 11, η ποσότητα κοπριάς ζώων βοσκής, επεξεργασμένης κοπριάς και λυμάτων χαμηλής περιεκτικότητας σε άζωτο και φωσφορικά που διασπείρεται ετησίως, συμπεριλαμβανομένης της διασποράς από τα ίδια τα ζώα, δεν υπερβαίνει καμία από τις ακόλουθες τιμές:
               
                           α)
                        
                        
                           τα 250 kg αζώτου ανά εκτάριο ετησίως σε αγροτεμάχια καλλιεργούμενα με:
                           
                                       i)
                                    
                                    
                                       χόρτο και αραβόσιτο με επίσπορη καλλιέργεια χόρτου·
                                    
                                 
                                       ii)
                                    
                                    
                                       κομμένο χόρτο ακολουθούμενο από αραβόσιτο·
                                    
                                 
                                       iii)
                                    
                                    
                                       θερισμένη σίκαλη ακολουθούμενη από αραβόσιτο·
                                    
                                 
                                       iv)
                                    
                                    
                                       βοσκότοπους που περιέχουν λιγότερο από 50 % τριφύλλι·
                                    
                                 
                     
                           β)
                        
                        
                           τα 200 kg αζώτου ανά εκτάριο ετησίως σε αγροτεμάχια καλλιεργούμενα με:
                           
                                       i)
                                    
                                    
                                       χειμερινό σίτο ακολουθούμενο από δευτερεύουσα (ενδιάμεση) καλλιέργεια·
                                    
                                 
                                       ii)
                                    
                                    
                                       τριτικάλ ακολουθούμενο από δευτερεύουσα (ενδιάμεση) καλλιέργεια·
                                    
                                 
                                       iii)
                                    
                                    
                                       ζαχαρότευτλα ή κτηνοτροφικά τεύτλα.
                                    
                                 
                     
            
               2.   Η επεξεργασμένη κοπριά μπορεί να εφαρμοστεί μόνον εάν έχει αναλογία αζώτου προς φωσφορικά (N/P2O5) τουλάχιστον 3,3 έως 1, εκτός εάν χαρακτηρίζεται ως λύματα χαμηλής περιεκτικότητας σε άζωτο και φωσφορικές ενώσεις.
            
            
               3.   Η συνολική διασπορά αζώτου και φωσφορικών αντιστοιχεί με τη ζήτηση θρεπτικών στοιχείων από τις υπό εξέταση καλλιέργειες, πρέπει δε να λαμβάνεται υπόψη η προσφορά από το έδαφος και η οφειλόμενη στην επεξεργασία αυξημένη διαθεσιμότητα αζώτου κοπριάς. Δεν υπερβαίνει τα ανώτατα ποσά που καθορίζονται στο διάταγμα για τη λίπανση με κοπριά όσον αφορά τη διασπορά φωσφορικών και αζώτου.
            
            
               4.   Τα φωσφορικά από χημικά λιπάσματα δεν χρησιμοποιούνται, με εξαίρεση τα εδάφη με χαμηλή διαθεσιμότητα φωσφόρου (κατηγορία I) και τα εδάφη της στοχευόμενης ζώνης (κατηγορία ΙΙ).
            
            
               5.   Καταρτίζεται και τηρείται σχέδιο λίπανσης για κάθε εκμετάλλευση, για το σύνολο της έκτασής της.
               Το σχέδιο λίπανσης περιλαμβάνει τα ακόλουθα:
               
                           α)
                        
                        
                           τον αριθμό των ζώων βοσκής·
                        
                     
                           β)
                        
                        
                           περιγραφή του συστήματος σταβλισμού και αποθήκευσης, στην οποία συμπεριλαμβάνεται η χωρητικότητα των διαθέσιμων χώρων αποθήκευσης κοπριάς·
                        
                     
                           γ)
                        
                        
                           υπολογισμό του αζώτου κοπριάς (μείον τις απώλειες σταβλισμού και αποθήκευσης) και του φωσφόρου κοπριάς που παράγονται στη γεωργική εκμετάλλευση·
                        
                     
                           δ)
                        
                        
                           περιγραφή της επεξεργασίας της κοπριάς και των αναμενόμενων χαρακτηριστικών της επεξεργασμένης κοπριάς·
                        
                     
                           ε)
                        
                        
                           την ποσότητα, τον τύπο και τα χαρακτηριστικά της κοπριάς που διασπείρεται εκτός της γεωργικής εκμετάλλευσης ή στη γεωργική εκμετάλλευση·
                        
                     
                           στ)
                        
                        
                           την αμειψισπορά και την έκταση, σε εκτάρια, των αγροτεμαχίων με καλλιέργειες με μεγάλες ανάγκες αζώτου και παρατεταμένες καλλιεργητικές περιόδους και των αγροτεμαχίων με άλλες καλλιέργειες·
                        
                     
                           ζ)
                        
                        
                           τις προβλεπόμενες, για κάθε αγροτεμάχιο, ανάγκες των καλλιεργειών σε άζωτο και φωσφόρο·
                        
                     
                           η)
                        
                        
                           τα αποτελέσματα ανάλυσης του εδάφους που αφορούν την κατάστασή του ως προς το άζωτο και τον φώσφορο, εφόσον είναι διαθέσιμα·
                        
                     
                           θ)
                        
                        
                           υπολογισμό του αζώτου και του φωσφόρου κοπριάς που θα διασπαρούν σε κάθε αγροτεμάχιο·
                        
                     
                           ι)
                        
                        
                           υπολογισμό του αζώτου και του φωσφόρου χημικών και άλλων λιπασμάτων που θα διασπαρούν σε κάθε αγροτεμάχιο·
                        
                     
                           ια)
                        
                        
                           υπολογισμούς για την αξιολόγηση της συμμόρφωσης με τα επίπεδα προσθήκης αζώτου και φωσφόρου.
                        
                     Τα σχέδια λίπανσης είναι διαθέσιμα στην εκμετάλλευση για κάθε ημερολογιακό έτος έως τις 15 Φεβρουαρίου του εν λόγω έτους. Αναθεωρούνται το αργότερο επτά ημέρες μετά από κάθε μεταβολή των γεωργικών πρακτικών.
            
            
               6.   Κάθε εκμετάλλευση τηρεί λογαριασμούς λιπασμάτων. Οι εν λόγω λογαριασμοί υποβάλλονται στις αρμόδιες αρχές για κάθε ημερολογιακό έτος πριν τις 15 Μαρτίου του επόμενου ημερολογιακού έτους.
            
            
               7.   Ο λογαριασμός λίπανσης περιλαμβάνει τα ακόλουθα:
               
                           α)
                        
                        
                           τις καλλιεργούμενες εκτάσεις·
                        
                     
                           β)
                        
                        
                           τον αριθμό και τα είδη του ζωικού κεφαλαίου·
                        
                     
                           γ)
                        
                        
                           την παραγωγή κοπριάς ανά ζώο·
                        
                     
                           δ)
                        
                        
                           την ποσότητα των λιπασμάτων που εισάγει η εκμετάλλευση·
                        
                     
                           ε)
                        
                        
                           την ποσότητα της κοπριάς που εξέρχεται από την εκμετάλλευση και τον παραλήπτη της.
                        
                     
            
               8.   Για κάθε εκμετάλλευση που επωφελείται από την παρέκκλιση, διατίθενται αποτελέσματα ανάλυσης αζώτου και φωσφόρου στο έδαφος.
               Η δειγματοληψία και η ανάλυση του αζώτου και του φωσφόρου διενεργούνται τουλάχιστον μία φορά κάθε τέσσερα έτη, το αργότερο στις 31 Μαΐου για κάθε ομοιογενή περιοχή της εκμετάλλευσης, όσον αφορά την αμειψισπορά και τα χαρακτηριστικά του εδάφους.
               Διενεργείται υποχρεωτικά τουλάχιστον μία ανάλυση ανά πέντε εκτάρια βοσκοτόπων.
            
            
               9.   Οι συγκεντρώσεις νιτρικών στην εδαφική κατατομή μετρώνται από διαπιστευμένα εργαστήρια ετησίως μεταξύ 1ης Οκτωβρίου και 15ης Νοεμβρίου, τουλάχιστον στο 6 % του συνόλου των αγροτεμαχίων στα οποία έχει χορηγηθεί άδεια σύμφωνα με το άρθρο 5 και στο 1 % των άλλων αγροτεμαχίων που χρησιμοποιούνται από εκμεταλλεύσεις στις οποίες έχει χορηγηθεί η εν λόγω άδεια, ούτως ώστε να καλύπτεται τουλάχιστον το 85 % των εκμεταλλεύσεων αυτών. Λαμβάνονται τουλάχιστον τρία αντιπροσωπευτικά δείγματα τριών διαφορετικών εδαφικών στρωμάτων της εδαφικής κατατομής ανά 2 εκτάρια γης.
            
            
               10.   Μεταξύ 1ης Σεπτεμβρίου κάθε έτους και 15ης Φεβρουαρίου του επόμενου έτους στα αγροτεμάχια στα οποία έχει χορηγηθεί άδεια σύμφωνα με το άρθρο 5 δεν διασπείρονται κοπριά, επεξεργασμένη κοπριά ή λύματα χαμηλής περιεκτικότητας σε άζωτο και φωσφορικά με περιεκτικότητα σε ολικό άζωτο μεγαλύτερη από 0,60 kg ανά τόνο, ούτε χημικά και άλλα λιπάσματα.
            
            
               11.   Τουλάχιστον δύο τρίτα της ποσότητας αζώτου κοπριάς, εξαιρουμένου του αζώτου κοπριάς ζώων βοσκής, διασπείρονται πριν από 1η Ιουνίου εκάστου έτους.
            
         
         
            Άρθρο 8
            Όροι σχετικά με τη διαχείριση γης
            
               1.   Οι γεωργοί στους οποίους έχει χορηγηθεί άδεια δυνάμει του άρθρου 5 προβαίνουν σε όργωμα των βοσκοτόπων μεταξύ 15 Φεβρουαρίου και 30 Απριλίου. Το όργωμα των βοσκοτόπων για την ανανέωσή τους και το όργωμα βοσκοτόπων σε αργιλώδη εδάφη μπορεί επίσης να πραγματοποιηθεί μεταξύ 15 Σεπτεμβρίου και 30 Οκτωβρίου.
            
            
               2.   Οι γεωργοί στους οποίους έχει χορηγηθεί άδεια δυνάμει του άρθρου 5 σπέρνουν καλλιέργειες με μεγάλες ανάγκες αζώτου εντός 2 εβδομάδων από το όργωμα των βοσκοτόπων, με εξαίρεση τα αργιλώδη εδάφη που οργώνονται μεταξύ 15 Σεπτεμβρίου και 30 Οκτωβρίου.
            
            
               3.   Όταν ο μόνιμος βοσκότοπος οργώνεται, δεν πρέπει να γίνεται διασπορά λιπασμάτων, εκτός αν πρόκειται για δημητριακά, ελαιοκράμβη, τεύτλα, χορτολιβαδικές εκτάσεις και λάχανα Βρυξελλών μετά από ανάλυση του εδάφους, αφού ληφθεί υπόψη το ανόργανο άζωτο και άλλες παράμετροι που περιέχουν στοιχεία αναφοράς για την εκτίμηση της έκλυσης αζώτου από την οργανική ύλη του εδάφους.
            
            
               4.   Η αμειψισπορά δεν περιλαμβάνει όσπρια ούτε άλλα φυτά που δεσμεύουν το ατμοσφαιρικό άζωτο. Ωστόσο, η αμειψισπορά μπορεί να περιλαμβάνει τριφύλλι σε βοσκότοπους όπου η αναλογία του είναι μικρότερη από 50 %.
            
            
               5.   Οι δευτερεύουσες καλλιέργειες σπέρνονται 2 εβδομάδες μετά τη συγκομιδή του χειμερινού σίτου και τριτικάλ το αργότερο στις 15 Σεπτεμβρίου·
            
            
               6.   Οι ενδιάμεσες καλλιέργειες δεν υφίστανται όργωμα πριν από την 15η Φεβρουαρίου.
            
         
         
            Άρθρο 9
            Μέτρα για την παραγωγή και μεταφορά της κοπριάς
            
               1.   Οι αρμόδιες αρχές εξασφαλίζουν την τήρηση του περιορισμού όσον αφορά τον αριθμό των εκτρεφόμενων ζώων σε κάθε εκμετάλλευση (δικαιώματα εκπομπής θρεπτικών στοιχείων) της περιφέρειας της Φλάνδρας, σύμφωνα με τις διατάξεις του διατάγματος για τη λίπανση με κοπριά.
            
            
               2.   Οι αρμόδιες αρχές μεριμνούν ώστε όλες οι μεταφορές κοπριάς από διαπιστευμένους μεταφορείς να καταγράφονται με γεωγραφικά συστήματα εντοπισμού θέσης.
            
            
               3.   Οι αρμόδιες αρχές μεριμνούν ώστε πριν από κάθε μεταφορά να προσδιορίζεται η σύνθεση της κοπριάς και συγκεκριμένα η συγκέντρωση του αζώτου και του φωσφόρου. Δείγματα κοπριάς αναλύονται από διαπιστευμένα εργαστήρια και τα αποτελέσματα των αναλύσεων κοινοποιούνται στις αρμόδιες αρχές και στον γεωργό στον οποίο παραδίδεται η κοπριά.
            
            
               4.   Οι αρμόδιες αρχές μεριμνούν ώστε να είναι διαθέσιμο, κατά τη διάρκεια της μεταφοράς, έγγραφο στο οποίο αναγράφεται η ποσότητα της μεταφερόμενης κοπριάς και η περιεκτικότητά της σε άζωτο και φωσφόρο.
            
         
         
            Άρθρο 10
            Παρακολούθηση
            
               1.   Οι αρμόδιες αρχές μεριμνούν για τη σχεδίαση και ετήσια ενημέρωση χαρτών όπου εμφαίνεται το ποσοστό των εκμεταλλεύσεων, ο αριθμός των αγροτεμαχίων, το ποσοστό των ζώων και γεωργικών γαιών και οι τοπικές χρήσεις γης που καλύπτονται από άδεια σύμφωνα με το άρθρο 5, σε κάθε δήμο/κοινότητα.
            
            
               2.   Η αρμόδια αρχή συλλέγει και ενημερώνει ετησίως τα στοιχεία σχετικά με την αμειψισπορά και τις γεωργικές πρακτικές που καλύπτονται από ατομικές παρεκκλίσεις.
            
            
               3.   Διατηρείται σε λειτουργία το δίκτυο παρακολούθησης για τη λήψη δειγμάτων των επιφανειακών και των μικρού βάθους υπογείων υδάτων που αναφέρεται στο άρθρο 10 παράγραφος 2 της απόφασης 2008/64/ΕΚ της Επιτροπής (7), με σκοπό την εκτίμηση των επιπτώσεων της παρέκκλισης στην ποιότητα των υδάτων. Το δίκτυο παρακολούθησης περιλαμβάνει την παρακολούθηση των νιτρικών και φωσφορικών στους ποταμούς που εκρέουν στη Βόρεια Θάλασσα. Ο αρχικός αριθμός των σταθμών παρακολούθησης δεν μειώνεται, ούτε η θέση των σταθμών μεταβάλλεται, κατά τη διάρκεια της περιόδου εφαρμογής της παρούσας απόφασης.
            
            
               4.   Οι γεωργικές λεκάνες απορροής σε αμμώδη εδάφη αποτελούν αντικείμενο εντονότερης παρακολούθησης.
            
            
               5.   Οι εγκαταστάσεις παρακολούθησης, που αντιστοιχούν σε τουλάχιστον 150 εκμεταλλεύσεις, οι οποίες έχουν συσταθεί δυνάμει της απόφασης 2008/64/ΕΚ, διατηρούνται έως ότου αντικατασταθούν από το 2020 με στοχευμένη παρακολούθηση προκειμένου να παρασχεθούν στοιχεία για την τοπική χρήση γης, την αμειψισπορά και τις πρακτικές λίπανσης, τα επιφανειακά ύδατα, το ανόργανο άζωτο στην κατατομή εδάφους το φθινόπωρο και την κατάσταση όσον αφορά τον φώσφορο του εδάφους και τις αντίστοιχες απώλειες αζώτου μέσω του ριζικού συστήματος, τόσο υπό συνθήκες παρέκκλισης όσο και μη παρέκκλισης. Μαζί με την ειδική παρακολούθηση που αναφέρεται στην παράγραφο 8, οι νέες αυτές ρυθμίσεις επιτρέπουν την αξιολόγηση των περιβαλλοντικών επιδόσεων των εκμεταλλεύσεων στις οποίες έχει χορηγηθεί άδεια σύμφωνα με το άρθρο 5 της παρούσας απόφασης σε σύγκριση με τις εκμεταλλεύσεις στις οποίες δεν έχει χορηγηθεί η εν λόγω άδεια, καθώς και την παρακολούθηση της επίτευξης των στόχων της οδηγίας 91/676/ΕΟΚ.
               Οι σταθμοί παρακολούθησης περιλαμβάνουν τους βασικούς εδαφικούς τύπους (εδάφη αργιλώδη, πηλώδη, αμμώδη και ασβεστούχου πηλού), καθώς και τις κυριότερες πρακτικές λίπανσης και καλλιέργειες.
            
            
               6.   Συλλέγονται στοιχεία για την τοπική χρήση γης, την αμειψισπορά, τις γεωργικές πρακτικές, τη χρήση θρεπτικών ουσιών και την παραγωγή κοπριάς στις εκμεταλλεύσεις που επωφελούνται από μεμονωμένες παρεκκλίσεις.
            
            
               7.   Τα στοιχεία που αναφέρονται στις παραγράφους 5 και 6 του παρόντος άρθρου και στο άρθρο 7 χρησιμοποιούνται για τον βάσει μοντέλων υπολογισμό της κλίμακας της απόπλυσης νιτρικών και των απωλειών φωσφόρου από τους αγρούς όπου διασπείρονται έως 250 με 200 kg αζώτου κοπριάς ζώων βοσκής και επεξεργασμένης κοπριάς ανά εκτάριο ετησίως.
            
            
               8.   Τα υπόγεια ύδατα μικρού βάθους, το εδαφικό ύδωρ, τα ύδατα αποστράγγισης και τα υδάτινα ρεύματα σε εκμεταλλεύσεις που μετέχουν στο δίκτυο παρακολούθησης παρέχουν στοιχεία σχετικά με τις συγκεντρώσεις νιτρικών ουσιών και φωσφόρου στο νερό που εξέρχεται από το ριζικό σύστημα και καταλήγει στο σύστημα των υπόγειων και επιφανειακών υδάτων.
            
            
               9.   Η αρμόδια αρχή εφαρμόζει παρακολούθηση ειδική ανά περιοχή από το 2020 ως πιλοτική έρευνα σε τουλάχιστον δύο (υπο)λεκάνες απορροής για την καλύτερη κατανόηση της σύνδεσης μεταξύ των απωλειών νιτρικών σε επίπεδο αγροτεμαχίου και της συγκέντρωσης νιτρικών στα επιφανειακά και υπόγεια ύδατα στο επίπεδο της (υπο)λεκάνης απορροής, με σκοπό τη βαθμονόμηση και την επικύρωση του μοντέλου εκπομπών θρεπτικών συστατικών. Η εν λόγω πιλοτική έρευνα συνδυάζεται με πιλοτικό πρόγραμμα συνεχούς παρακολούθησης αζώτου και φωσφόρου στα υδατορεύματα.
            
         
         
            Άρθρο 11
            Έλεγχοι και επιθεωρήσεις
            
               1.   Όλες οι αιτήσεις παρέκκλισης υποβάλλονται στον διοικητικό έλεγχο των αρμόδιων αρχών. Εφόσον κατά τον έλεγχο διαπιστωθεί ότι δεν τηρούνται οι όροι των άρθρων 6, 7 και 8, ενημερώνεται σχετικά ο αιτών. Στην περίπτωση αυτή, η αίτηση θεωρείται απορριφθείσα.
            
            
               2.   Οι αρμόδιες αρχές καταρτίζουν πρόγραμμα επιτόπιων επιθεωρήσεων με βάση την ανάλυση του κινδύνου, τα αποτελέσματα των ελέγχων προηγουμένων ετών και τα αποτελέσματα γενικών τυχαίων ελέγχων της εφαρμογής της νομοθεσίας με την οποία μεταφέρεται στο εθνικό δίκαιο η οδηγία 91/676/ΕΟΚ.
            
            
               3.   Οι επιτόπιες επιθεωρήσεις διεξάγονται στο 7 % τουλάχιστον των εκμεταλλεύσεων για τις οποίες έχει χορηγηθεί άδεια σύμφωνα με το άρθρο 5, για την αξιολόγηση της συμμόρφωσης με τους όρους που καθορίζονται στα άρθρα 6, 7 και 8.
            
            
               4.   Σε περίπτωση που διαπιστώνεται κατά τη διάρκεια οποιουδήποτε έτους ότι μια εκμετάλλευση που επωφελείται από άδεια σύμφωνα με το άρθρο 5 δεν πληρούσε τους όρους που προβλέπονται στα άρθρα 6, 7 και 8, ο κάτοχος της άδειας υφίσταται κυρώσεις σύμφωνα με την εθνική νομοθεσία και δεν είναι επιλέξιμος για χορήγηση άδειας το επόμενο έτος.
            
            
               5.   Εξακριβώνονται τα αποτελέσματα των μετρήσεων που αναφέρονται στο άρθρο 7 παράγραφος 8. Εάν από την εξακρίβωση προκύπτει μη συμμόρφωση, μεταξύ άλλων υπέρβαση της βασικής οριακής τιμής που καθορίζεται στο διάταγμα για τη λίπανση με κοπριά, ενημερώνεται σχετικά ο γεωργός και απορρίπτεται η αίτηση άδειας για το επόμενο έτος, η οποία αφορά το ή τα αγροτεμάχια.
            
            
               6.   Οι αρμόδιες αρχές μεριμνούν ώστε το 2 % τουλάχιστον των μεταφορών κοπριάς να υπόκειται σε επιτόπιους ελέγχους, με βάση την εκτίμηση κινδύνου και τα αποτελέσματα των διοικητικών ελέγχων που αναφέρονται στην παράγραφο 1.
            
            
               7.   Οι έλεγχοι περιλαμβάνουν την εξακρίβωση της εκπλήρωσης των υποχρεώσεων διαπίστευσης, την εξέταση των συνοδευτικών εγγράφων, την εξακρίβωση της προέλευσης και του προορισμού της κοπριάς και τη λήψη δειγμάτων της μεταφερόμενης κοπριάς.
            
            
               8.   Η δειγματοληψία μπορεί να διενεργηθεί, κατά περίπτωση, κατά τη διάρκεια των εργασιών φόρτωσης, με αυτόματους δειγματολήπτες εγκατεστημένους επί των οχημάτων.
            
            
               9.   Τα δείγματα κοπριάς αναλύονται από εργαστήρια πιστοποιημένα από τις αρμόδιες αρχές και τα αποτελέσματα των αναλύσεων κοινοποιούνται στους γεωργούς που παραδίδουν και παραλαμβάνουν την κοπριά.
            
            
               10.   Επιβάλλεται να εκχωρηθούν στις αρμόδιες αρχές οι αναγκαίες εξουσίες και τα απαραίτητα μέσα για την εξακρίβωση της συμμόρφωσης με τους όρους της άδειας που χορηγείται βάσει της παρούσας απόφασης.
            
         
         
            Άρθρο 12
            Υποβολή εκθέσεων
            Οι αρμόδιες αρχές υποβάλλουν κάθε χρόνο έως τις 30 Ιουνίου έκθεση στην Επιτροπή με τις ακόλουθες πληροφορίες:
            
                        α)
                     
                     
                        χάρτες στους οποίους εμφαίνονται το ποσοστό των εκμεταλλεύσεων, των ζώων και των γεωργικών γαιών και οι τοπικές χρήσεις γης, καθώς και στοιχεία για την αμειψισπορά και τις γεωργικές πρακτικές στις επωφελούμενες από άδεια σύμφωνα με το άρθρο 5 εκμεταλλεύσεις, όπως αναφέρεται στο άρθρο 10 παράγραφος 1·
                     
                  
                        β)
                     
                     
                        τα αποτελέσματα της παρακολούθησης των υδάτων, συμπεριλαμβανομένων στοιχείων για την εξέλιξη της ποιότητας των υπόγειων και επιφανειακών υδάτων και των υδάτων που απορρέουν στη Βόρεια Θάλασσα, καθώς και για τις επιπτώσεις της παρέκκλισης στην ποιότητα των υδάτων, όπως αναφέρεται στο άρθρο 10 παράγραφος 3·
                     
                  
                        γ)
                     
                     
                        αξιολόγηση του υπολειμματικού αζώτου στην εδαφική κατατομή το φθινόπωρο για τα αγροτεμάχια στα οποία έχει χορηγηθεί άδεια σύμφωνα με το άρθρο 5 και σύγκριση με δεδομένα και τάσεις του υπολειμματικού αζώτου σε αγροτεμάχια στα οποία δεν έχει χορηγηθεί τέτοια άδεια για παρόμοια αμειψισπορά. Τα αγροτεμάχια στα οποία δεν έχει χορηγηθεί άδεια σύμφωνα με το άρθρο 5 θα πρέπει να περιλαμβάνουν αγροτεμάχια σε εκμεταλλεύσεις στις οποίες έχει χορηγηθεί άδεια και αγροτεμάχια σε άλλες εκμεταλλεύσεις·
                     
                  
                        δ)
                     
                     
                        αξιολόγηση της κατάστασης του φωσφόρου του εδάφους για αγροτεμάχια στα οποία έχει χορηγηθεί άδεια σύμφωνα με το άρθρο 5 και αγροτεμάχια στα οποία δεν έχει χορηγηθεί τέτοια άδεια·
                     
                  
                        ε)
                     
                     
                        πληροφορίες σχετικά με τη συγκέντρωση νιτρικών και φωσφόρου στο νερό που εξέρχεται από το ριζικό σύστημα που αναφέρεται στο άρθρο 10 παράγραφος 5·
                     
                  
                        στ)
                     
                     
                        τα στοιχεία που συλλέγονται σχετικά με την τοπική χρήση της γης, την αμειψισπορά, τις γεωργικές πρακτικές, τη χρήση των θρεπτικών ουσιών και την παραγωγή κοπριάς, καθώς και τα αποτελέσματα των υπολογισμών, βάσει μοντέλου, του μεγέθους των απωλειών αζώτου και φωσφόρου από τις εκμεταλλεύσεις που επωφελούνται από επιμέρους παρέκκλιση σύμφωνα με το άρθρο 5, όπως αναφέρεται στο άρθρο 10 παράγραφος 6·
                     
                  
                        ζ)
                     
                     
                        αξιολόγηση της εφαρμογής των προϋποθέσεων για τη χορήγηση άδειας, βάσει ελέγχων σε επίπεδο εκμετάλλευσης και αγροτεμαχίου, καθώς και ελέγχων της μεταφοράς κοπριάς, και βάσει στοιχείων σχετικά με τις μη συμμορφούμενες εκμεταλλεύσεις, τα οποία στηρίζονται στα πορίσματα διοικητικών και επιτόπιων ελέγχων·
                     
                  
                        η)
                     
                     
                        στοιχεία σχετικά με την επεξεργασία της κοπριάς, συμπεριλαμβανομένης της περαιτέρω μεταποίησης και χρήσης των στερεών κλασμάτων, και λεπτομερή στοιχεία για τα χαρακτηριστικά των συστημάτων επεξεργασίας, την αποδοτικότητά τους και τη σύνθεση της επεξεργασμένης κοπριάς·
                     
                  
                        θ)
                     
                     
                        πληροφορίες σχετικά με τον αριθμό των εκμεταλλεύσεων στις οποίες έχει χορηγηθεί άδεια σύμφωνα με το άρθρο 5 και τον αριθμό των αγροτεμαχίων στα οποία έχει διασπαρεί επεξεργασμένη κοπριά και λύματα χαμηλής περιεκτικότητας σε άζωτο και φωσφορικά, καθώς και τον όγκο της εν λόγω κοπριάς και των λυμάτων·
                     
                  
                        ι)
                     
                     
                        τις μεθόδους προσδιορισμού της σύνθεσης της επεξεργασμένης κοπριάς, των διακυμάνσεων της σύνθεσης αυτής και της αποδοτικότητας της επεξεργασίας για κάθε εκμετάλλευση στην οποία έχει χορηγηθεί άδεια σύμφωνα με το άρθρο 5, όπως αναφέρεται στο άρθρο 6 παράγραφος 3·
                     
                  
                        ια)
                     
                     
                        το μητρώο εγκαταστάσεων επεξεργασίας κοπριάς που αναφέρεται στο άρθρο 6 παράγραφος 5·
                     
                  
                        ιβ)
                     
                     
                        σύνοψη και αξιολόγηση των στοιχείων που συγκεντρώνονται μέσω της παρακολούθησης συγκεκριμένης ανά περιοχή όπως αναφέρεται στο άρθρο 10 παράγραφος 5·
                     
                  
                        ιγ)
                     
                     
                        τάσεις στον αριθμό των εκτρεφόμενων ζώων για κάθε κατηγορία ζωικού κεφαλαίου στην περιφέρεια της Φλάνδρας και στις εκμεταλλεύσεις στις οποίες έχει χορηγηθεί άδεια δυνάμει του άρθρου 5.
                     
                  Τα χωρικά δεδομένα που περιέχονται στην έκθεση συμμορφώνονται, όπου συντρέχει περίπτωση, με τις διατάξεις της οδηγίας 2007/2/ΕΚ. Κατά τη συλλογή των απαραίτητων δεδομένων, το Βέλγιο χρησιμοποιεί, κατά περίπτωση, τις πληροφορίες που παράγονται στο πλαίσιο του ολοκληρωμένου συστήματος διαχείρισης και ελέγχου που συγκροτήθηκε σύμφωνα με το άρθρο 67 παράγραφος 1 του κανονισμού (ΕΕ) αριθ. 1306/2013.
         
         
            Άρθρο 13
            Περίοδος εφαρμογής
            Η παρούσα απόφαση ισχύει έως τις 31 Δεκεμβρίου 2022.
         
         
            Άρθρο 14
            Αποδέκτης
            Η παρούσα απόφαση απευθύνεται στο Βασίλειο του Βελγίου.
         
         
            Βρυξέλλες, 12 Ιουλίου 2019.
            
               
                  Για την Επιτροπή
               
               Karmenu VELLA
               
                  Μέλος της Επιτροπής
               
            
         
         
            (1)  ΕΕ L 375 της 31.12.1991, σ. 1.
         
            (2)  Εκτελεστική απόφαση (EE) 2015/1499 της Επιτροπής, της 3ης Σεπτεμβρίου 2015, σχετικά με την έγκριση παρέκκλισης την οποία ζήτησε το Βέλγιο για την περιφέρεια της Φλάνδρας κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 234 της 8.9.2015, σ. 10).
         
            (3)  Έκθεση, της 4ης Μαΐου 2018, της Επιτροπής προς το Συμβούλιο και το Ευρωπαϊκό Κοινοβούλιο σχετικά με την εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης με βάση τις εκθέσεις των κρατών μελών για την περίοδο 2012–2015, CΟΜ (2018)257 final.
         
            (4)  Decreet van 22 December 2006 houdende de bescherming van water tegen de verontreiniging door nitraten uit agrarische bronnen. (Belgisch Staatsblad της 29ης Δεκεμβρίου 2006, σ. 76368).
         
            (5)  Οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (Inspire) (ΕΕ L 108 της 25.4.2007, σ. 1).
         
            (6)  Κανονισμός (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).
         
            (7)  Απόφαση 2008/64/ΕΚ της Επιτροπής, της 21ης Δεκεμβρίου 2007, σχετικά με την έγκριση παρέκκλισης, την οποία ζήτησε το Βέλγιο για την περιφέρεια της Φλάνδρας κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης (ΕΕ L 16 της 19.1.2008, σ. 28).